Seperkara pula ia sudah bertunangan dengan Megat Terenggano yang bernama Megat Panji Alam itu." Maka kata Tun Tuah, "Adapun yang Megat Terenggano itu tiada beta indahkan, pekerjaan itu mudah juga, tiada sukar pada sahaya." Maka kata inangda, "Baiklah, biarlah bunda pergi, tetapi matilah bunda dimurkai oleh Tun Teja." Maka kata Tun Tuah, "Tiada mengapa bunda, bunda pergi juga!" Maka inangda pun tiadalah berdaya lagi, daripada sangat kasihnya kepada Tun Tuah itu.